Ainoaan käsittelyyn esitellään päiväjärjestyksen 3. asia. Nyt tehdään päätös edustaja Kai Mykkäsen ym. välikysymyksestä hallituksen talous- ja työllisyyspolitiikasta. Keskustelu asiasta päättyi 1.10.2019 pidetyssä täysistunnossa. Keskustelussa ovat Kai Mykkänen Peter Östmanin kannattamana ja Ville Tavio Jani Mäkelän kannattamana tehneet ehdotukset epäluottamuslauseen antamisesta valtioneuvostolle. Ehdotukset on monistettuna jaettu edustajille. (Pöytäkirjan liite 3A)
Ensin äänestetään Kai Mykkäsen ehdotuksesta Ville Tavion ehdotusta vastaan. Lopuksi äänestetään siitä, nauttiiko valtioneuvosto eduskunnan luottamusta.
Äänestyslaitteessa ilmenneen teknisen ongelman tähden pidetään 5 minuutin tauko. Pahoittelen.
Keskeytettyä täysistuntoa jatketaan ja äänestys suoritetaan uudelleen. Ville Tavion ehdotus ”jaa”, Kai Mykkäsen ehdotus ”ei”.
Koneäänestystä ei voida teknisistä syistä toimittaa. Ilmoitan, että äänestys toimitetaan avoimena lippuäänestyksenä. Keskustelua äänestystavasta ei sallita. Kutsun ääntenlaskijoiksi edustajat Lindtman, Tavio, Mykkänen ja Kurvinen. Avoin lippuäänestys toimitetaan nimenhuudon mukaan käyttämällä erivärisiä lippuja. Lipussa tulee olla painettuna edustajan nimi sekä ”jaa”, ”ei” tai ”tyhjä”. Muunlainen äänestyslippu katsotaan hylätyksi. Äänestys toimitetaan nimenhuudon mukaan kahta uurnaa käyttäen.
Koneäänestystä ei edellenkään voida teknisistä syistä toimittaa. Tästä syystä ilmoitankin, että taas äänestys toimitetaan avoimena lippuäänestyksenä. Kuten äsken, keskustelua äänestystavasta ei edellenkään sallita. Kutsun ääntenlaskijoiksi nyt edustajat Lindtman, Mäkelä, Sarkomaa ja Kalli.
Pöydällepanoa varten esitellään päiväjärjestyksen 7. asia. Puhemiesneuvosto ehdottaa, että mietintö pannaan asian kiireellisyyden vuoksi pöydälle seuraavaan, tänään 4.10.2019 pidettävään täysistuntoon.